૧૯૪૭ના એ દિવસોમાં જ એક સવારે અમદાવાદના સ્વામીનારાયણ સંપ્રદાયના ગાદીપતિ શ્રી દેવેન્દ્રપ્રસાદજીનું તેડું આવ્યું. એમના પુત્ર શ્રી તેજેન્દ્રપ્રસાદજી (હાલના આચાર્ય)ની અયોધ્યામાં મુંડનવિધિ હતી. જગન મહેતાએ એમની સાથે એ પ્રસંગની પૂરી ફોટોગ્રાફી કરવા સાથે અયોધ્યા જવાનું હતું. ના પાડવાનું કોઈ કારણ જ નહોતું. મનોમન પ્રસન્ન પણ થઈ જવાયું હતું. કોઈને કહ્યું નહોતું, પણ મનમાં થઈ ચૂક્યું કે જો તક મળે તો કામ આટોપીને અયોધ્યાથી સીધા જ પટણા પહોંચી જવું કે ગાંધીજી એ વખતે બિહારમાં હતા. નોઆખલી-બંગાળની ભયંકર સંહારલીલાનો પડઘો બિહારમાં પણ પડ્યો હતો અને ગાંધીજીને બિહાર દોડી આવવું પડ્યું હતું.